[Foto’s] Petrolbom by bekende Kaapstad-kerkSt Mark’s Anglikaanse kerk in Distrik Ses, Kaapstad Foto: Henk Kruger/ANA PHOTO Die geskiedkundige St Mark’s Anglikaanse kerk in Distrik Ses in Kaapstad is beskadig ná ŉ betoger ŉ petrolbom na die 150 jaar oue gebou geslinger het te midde van betogings by die nabygeleë Kaapse Skiereiland-Universiteit vir Tegnologie (KSUT). Alhoewel die kerk nie heeltemal verwoes is nie, is beduidende skade aangemeld. “Die Anglikaanse bisdom van Kaapstad is ontsteld oor die petrolbom by St Mark’s-kerk, ŉ kerk wat ŉ belangrike rol gespeel het tydens die struggle vir geregtigheid en vryheid,” lui ŉ verklaring. Die voorval het Woensdag omstreeks 16:00 plaasgevind toe onbekende persone toegang tot die kerkhof bekom en ŉ petrolbom gegooi het. Die polisie ondersoek die voorval en een persoon is reeds in hegtenis geneem. KSUT het ook die voorval veroordeel. Lauren Kansley, woordvoerder vir KSUT, het gesê daar was ook ŉ brandstigtingsvoorval by ŉ ingenieursgebou op die kampus. Betogers begin klein brande, het sy gesê, maar brandbestryders is op die toneel om die brande te blus.